ખંભાળિયાઃ દેવભૂમિ દ્વારકા જિલ્લાના વડા મથક ખંભાળિયા ખાતે એકાદ વર્ષથી મામલતદાર તરીકે ફરજ બજાવતા ચિંતન વૈષ્ણવ સામેની ફરિયાદો અને વચ્ચે આવેલા રાજકારણને લઈને માહોલ ગરમાયો હતો. ચોતરફથી વિવાદ થતા અને સાંસદ પૂનમ માડમના હસ્તક્ષેપ બાદ તંત્ર દ્વારા મામલતદારને લાંબી રજા પર ઉતારી દેવાયા હતા. દરમિયાન આજે તાલુકાના સરપંચો અને ખેડૂતો દ્વારા કાઢવામાં આવેલી મામલતદાર વિરોધની વિશાળ રેલીને લઈને સરકાર દ્વારા તાત્કાલિક અસરથી મામલતદારની દાહોદ ખાતે બદલી કરી દેવામાં આવી છે. છેલ્લા એક મહિનાથી એક તરફ મામલતદાર અને બીજી તરફ નાગરિકો, વેપારીઓ, અરજદારો અને ખેડૂતો વચ્ચે ચાલતા વિગ્રહનો અંત આવ્યો છે. બીજી તરફ રાજકીય દબાવ વચ્ચે આખરે મામલતદારને કંધે વધુ એક વખત બદલીનો બોજ આવ્યો છે.